মিসির আলির প্রেমে রানু - বাংলা মুভি ডেটাবেজ
লিখেছেন: নিউজ ডেস্ক | আগস্ট ১০, ২০১৮ | টিভি গাইড, টেলিভিশন | 0
‘দেবী’ সিনেমায় মিসির আলি চরিত্রে চঞ্চল চৌধুরী ও রানু হয়েছেন জয়া আহসান। সম্প্রতি জানা গেল, চঞ্চলের প্রেমে পড়েছেন জয়া। তাও আবার ক্যামেরার সামনে দ্ব্যর্থহীন কণ্ঠে বললেন।
কয়েকদিন আগে মাছরাঙা টেলিভিশনে ঈদের জন্য নির্মিত জনপ্রিয় অনুষ্ঠান ‘কেমিস্ট্রি’তে অংশ নিয়েছিলেন জয়া-চঞ্চল।
নওশীন নাহরিন মৌ-এর উপস্থাপনায়, রুম্মান রশীদ খান-এর গ্রন্থনায় নির্মিত হয়েছে ঈদের জনপ্রিয় সেলিব্রেটি শো ‘কেমিস্ট্রি’ ।
রুম্মান জানালেন, এর আগে একই অনুষ্ঠানে শাকিব খানের সঙ্গে তিন বছর আগে এসেছিলেন জয়া, তবে এবার ‘দেবী’ চলচ্চিত্রের প্রযোজক জয়া আহসান ও তার ছবির অভিনেতা চঞ্চল চৌধুরীর মধ্যকার প্রযোজক-অভিনেতার রসায়ন আবিষ্কার করা হয়েছে পুরো অনুষ্ঠান জুড়ে।
অনুষ্ঠানে জয়া বলেন, “এর আগে অভিনেতা চঞ্চলকে অবশ্যই পছন্দ করতাম। ভালো লাগতো তার অভিনয়। তবে ‘মিসির আলি’ চরিত্রে তাকে অভিনয় করতে দেখে আমি সত্যি সত্যি চঞ্চলের প্রেমে পড়ে গিয়েছি।”
অন্যদিকে চঞ্চল চৌধুরীও বলেন, “প্রয়াত কথাসাহিত্যিক হুমায়ূন আহমেদের সৃষ্টি ‘রানু’ চরিত্রটি দুই বাংলায় এত সংবেদনশীলভাবে জয়া ছাড়া অন্য কোনো অভিনেত্রী চরিত্রের প্রতি সুবিচার করতে পারতেন না।”
সাম্প্রতিককালে বিখ্যাত কোনো ব্যক্তির জীবনী নিয়ে চলচ্চিত্র নির্মাণের প্রবণতা দেখা যাচ্ছে উপমহাদেশের চলচ্চিত্রে।
জয়া আহসান জানান, তাকে নিয়ে বায়োপিক নির্মিত হলে সেখানে তিনি নিজেই অভিনয় করতে চান। তবে অন্য কোনো ব্যক্তির চরিত্রে যদি অভিনয় করতে বলা হয়, জয়া শহীদ জননী জাহানারা ইমামের চরিত্রে অভিনয় করার সাহস করতে চান। চঞ্চল চৌধুরীর এ ক্ষেত্রে পছন্দ প্রয়াত অভিনেতা হুমায়ূন ফরীদি। ফরীদিকে নিয়ে চলচ্চিত্র নির্মিত হলে সে চলচ্চিত্রে চঞ্চল অভিনয় করতে চান।
সাইফুল ইসলামের প্রযোজনায় ‘কেমিস্ট্রি’র এই বিশেষ পর্বটি প্রচারিত হবে আসছে ঈদের ৪র্থ দিন, রাত ৮টায়, মাছরাঙা টেলিভিশনে।
ট্যাগ: চঞ্চল চৌধুরী, জয়া আহসান, দেবী, মিসির আলি
Previousঅনলাইনে ‘ঢাকা অ্যাটাক’
Nextপরিচালক সমিতি কি ‘বেপরোয়া’ ঠেকাতে পারবে?